
Pöördume Teie poole Eesti linnaorkestrite nimel seoses kavandatavate muudatustega orkestrite rahastamises ning nende muudatuste teatavaks tegemise ajastusega.
Peame vajalikuks väljendada tõsist muret selle üle, et rahastust puudutav teave on jõudnud orkestriteni hooaja planeerimise väga hilises etapis. Professionaalsete orkestrite tegevuse eripära eeldab pikaajalist planeerimist ning kunstiliste otsuste tegemist aasta-kaks ette. Täna töötavad mitmed orkestrid juba 2028. aasta hooaegade ja projektide ettevalmistamisega, pidades läbirääkimisi dirigentide, solistide ja koostööpartneritega ning sõlmides vastavaid kokkuleppeid. 30.09.2024 informeeris Kunstide osakonna juhataja Katre Väli järgmise kolme aasta toetuste kärbetest ning oleme nende muudatustega oma tegevuste planeerimisel arvestanud.
Tänane ebaselgus tulevase rahastuse osas ei ole kooskõlas professionaalse orkestri tööprotsessiga. Kui puudub selgus organisatsiooni tegevusvõimaluste ja rahaliste ressursside kohta, muutub vastutustundlik planeerimine äärmiselt keeruliseks ning kunstiliste eesmärkide seadmine ebakindlaks.
Eriti teravalt mõjutab selline olukord rahvusvahelist koostööd. Välispartnerid,  dirigendid ja solistid planeerivad oma tegevust mitmeid aastaid ette. Kui Eesti orkestritel puudub kindlus oma tegevusmahu ja rahastuse suhtes, ei ole võimalik sõlmida pikaajalisi koostöökokkuleppeid ega osaleda rahvusvahelistes projektides võrdväärse partnerina. See kahjustab nii orkestrite arenguvõimalusi kui ka Eesti kultuuri rahvusvahelist nähtavust.
Oma 29.09.2026 saadetud teavituskirjas märgib muusikanõunik Kertu Aksiim, et linnaorkestrite rahastamiskorralduse muutmise eesmärk ei ole muuta riigi kultuuripoliitilisi prioriteete ega muusikakollektiivide toetamise põhimõtteid, vaid tagada rahastamise vastavus kehtivale õigusraamistikule ning ühtlustada toetuste menetlemise korda. Samuti rõhutatakse kirjas, et ühelegi taotlejale ei ole võimalik toetuse suurust ette garanteerida, kuna lõpliku ettepaneku toetuse määramise kohta teeb taotluste hindamise tulemusel komisjon. Samas on Tallinna Linnateatri ja Kultuuriministeeriumi vahel sõlmitud eraldi kokkulepe riikliku toetuse eraldamiseks. Nii Tallinna Linnateater kui ka linnaorkestrid tegutsevad etendusasutustena ning täidavad olulist rolli Eesti kultuurielus. Seetõttu teeme ettepaneku lähtuda kolmele linnaorkestrile toetuse eraldamisel samast põhimõttest, mida rakendatakse Tallinna Linnateatri puhul.

